ગુજરાતના ગૌરવ સમા ગીરના સિંહોના મૃત્યુના મામલે રાજ્ય સરકારે હાઇકોર્ટ સમક્ષ સોગંદનામું કરીને સ્પષ્ટ કર્યું છે કે,‘અમરેલી જિલ્લાની દલખાણિયાની સબ રેન્જ સરસિયામાં મૃત્યુ પામેલાં 23 પૈકી 17 સિંહનાં મોત વાયરલ અને બેક્ટેરિયલ ઇન્ફેક્શનથી થયાં હોવાનું પોસ્ટ મોર્ટમ રિપોર્ટ બાદ સામે આવ્યું છે. ઇન્ફેક્શનના લીધે તેમના લીવર ફેઇલ્યોર અને શ્વસનતંત્ર બંધ થઇ જતાં તેમનું મોત થયું હતું. ત્રણ સિંહો સામસામેની લડાઇમાં મૃત્યુ પામ્યા હતા. જ્યારે ત્રણ સિંહોનાં મોતના કારણ હજુ સુધી અનિશ્ચિત છે. આ વિસ્તારના ત્રણ સિંહોને જસાધાર રેસ્ક્યૂ સેન્ટરમાં સારવાર અર્થે ખસેડાયા છે.’ આ કેસની વધુ સુનાવણી હવે બુધવારે હાથ ધરાશે.